Αθήνα: 08.04.2016

Αρ. Πρωτ.: 587

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Απάντηση στη Νομαρχιακή Λασιθίου του ΣΥΡΙΖΑ**

Με μεγάλη έκπληξη διαβάσαμε την ανακοίνωση του ΣΥΡΙΖΑ Λασιθίου, η οποία με τίτλο «Είναι δυνατόν να τα λέει αυτά ο κ. Βαρδακαστάνης;» αναφέρει ότι ο πρόεδρος της Ε.Σ.Α.μεΑ. Ιωάννης Βαρδακαστάνης, σε δηλώσεις του σε εφημερίδα του Αγίου Νικολάου στην Κρήτη, «φέρεται να “διαμαρτύρεται” γιατί “η κυβέρνηση επιφορτίζει το σύστημα κοινωνικής πρόνοιας με ανάπηρους πρόσφυγες και τις οικογένειές τους… !»

Στο ερώτημα του τίτλου, να απαντήσουμε: ΟΧΙ. Δεν είναι δυνατόν ο κ. Βαρδακαστάνης να ανέφερε κάτι τέτοιο, ούτε τυχαία, ούτε κατά λάθος, ούτε με κανέναν τρόπο. Αναρωτιόμαστε γιατί οι συντάκτες της ανακοίνωσης δεν έκαναν τον κόπο να αναζητήσουν, εάν όχι τον κ. Βαρδακαστάνη, μια από τις πολλές ανακοινώσεις που έχει δημοσιεύσει η Ε.Σ.Α.μεΑ. τους τελευταίους μήνες, και με τις οποίες δημοσιοποιείται ο αγώνας του αναπηρικού κινήματος, στην Ελλάδα και στο εξωτερικό, για τη βοήθεια που πρέπει να λάβουν οι πρόσφυγες και ιδιαίτερα οι πρόσφυγες με αναπηρία, οι οποίοι, όπως πάντα τονίζουμε, βιώνουν τη διπλή διάκριση στη βάση της προσφυγιάς και της αναπηρίας τους. Η Ε.Σ.Α.μεΑ. αγωνίζεται τόσο στην Ελλάδα, σε συνεργασία με την κυβέρνηση, όσο και στο εξωτερικό, μέσω του Ευρωπαϊκού Φόρουμ ΑμεΑ, την προεδρεία του οποίου έχει η Ε.Σ.Α.μεΑ, ώστε να αναπτυχθεί ένα δίκτυο

που θα προσφέρει συμβουλευτική υποστήριξη, αναπηρικά αμαξίδια, βοηθήματα, φάρμακα κλπ., για την ανακούφιση έστω σε ένα βαθμό των προσφύγων και μεταναστών με αναπηρία και θα προστατεύει τα δικαιώματά τους, που καταπατούνται βάναυσα.

Ενδεικτικά και για να τονώσουμε τη μνήμη των συντακτών της ανακοίνωσης του ΣΥΡΙΖΑ Λασιθίου, επισυνάπτουμε κάποιες από τις ανακοινώσεις μας:

**Προτάσεις στο νομοσχέδιο για το προσφυγικό** <http://www.esaea.gr/press-office/press-releases/2920-protaseis-sto-nomosxedio-gia-to-prosfygiko>

**Το δράμα των προσφύγων με αναπηρία, το δράμα της ανθρωπότητας** <http://www.esaea.gr/press-office/press-releases/2900-to-drama-ton-prosfygon-me-anapiria-to-drama-tis-anthropotitas>

**Όλα τα μέτρα που λαμβάνονται από την ΕΕ σε σχέση με την προσφυγική κρίση θα πρέπει να εντάσσουν πλήρως τη διάσταση της αναπηρίας** <http://www.esaea.gr/our-actions/parliament/2899-oi-prosfyges-kai-oi-metanastes-me-anapiria-kai-oi-oikogeneies-toys-prepei-na-symperilifthoyn-stin-imerisia-diataxi-toy-eyropaikoy-symboylioy-stis-17-kai-18-martioy-2016-stis-bryxelles-ola-ta-metra-poy-lambanontai-apo-tin-ee-se-sxesi-me-tin-prosfygiki-kri>

**Πρόσφυγας με αναπηρία: Δυο φορές πρόσφυγας, δυο φορές ανάπηρος** <http://www.esaea.gr/press-office/press-releases/2890-prosfygas-me-anapiria-dyo-fores-prosfygas-dyo-fores-anapiros>

**Πρωτοβουλία για το κρίσιμο προσφυγικό ζήτημα από την Ε.Σ.Α.μεΑ. και τον πρόεδρό της και πρόεδρο EDF Ιωάννη Βαρδακαστάνη** <http://www.esaea.gr/our-actions/rest-actions/2758-protoboylia-gia-to-krisimo-prosfygiko-zitima-apo-tin-e-s-a-mea-kai-ton-proedro-tis-kai-proedro-edf-ioanni-bardakastani>

**Να προστατέψουμε τους πρόσφυγες και τους μετανάστες με αναπηρία** <http://www.esaea.gr/press-office/press-releases/2686-na-prostatepsoyme-toys-prosfyges-kai-toys-metanastes-me-anapiria>

Παράλληλα, για το επίμαχο ρεπορτάζ της εφημερίδας που επικαλείται η ανακοίνωση, αλλά και σε κάθε περίπτωση που η Ε.Σ.Α.μεΑ. ερωτάται επί του θέματος, ο κ. Βαρδακαστάνης τόνισε ότι οι πρόσφυγες και οι μετανάστες με αναπηρία πρέπει να προστατευτούν και να λάβουν υποστήριξη και φροντίδα, χωρίς διαφορές από τους Έλληνες και για αυτό το σκοπό η ΕΕ πρέπει να δώσει επιπλέον χρηματοδότηση στη χώρα, ώστε να στηριχθούν επιτυχώς. Είναι στην ευχέρεια της εφημερίδας να δημοσιεύσει την απομαγνητοφώνηση της επίμαχης δήλωσης, αν χρειάζεται να πειστούν και οι πλέον δύσπιστοι…

Κάτι τελευταίο, για την ανακοίνωση. Ο κ. Βαρδακαστάνης και η Ε.Σ.Α.μεΑ. δεν έχουν «πολιτικούς φίλους» και θεωρούμε ότι δεν μπορούν να έχουν και «πολιτικούς εχθρούς». Η Αναπηρία δεν έχει ούτε χρώμα, ούτε κόμμα. Όλοι ανεξαιρέτως που μετέχουν στο πολιτικό σύστημα, σε όποια θέση και αν τους τοποθετεί ο ελληνικός λαός, έχουν την ευθύνη και την υποχρέωση να προστατεύουν και να μάχονται για τα δικαιώματα των ατόμων με αναπηρία.

Δεν υπήρχε καμία διάθεση αντιπαράθεσης για τέτοιου είδους σοβαρά θέματα, όπως το προσφυγικό, με κανένα πολιτικό κόμμα. Οφείλαμε να απαντήσουμε και να αποκαταστήσουμε την αδικία, αλλά ακόμη περισσότερο να το λήξουμε, ώστε να αγωνιστούμε όλοι μαζί, να βοηθήσουμε στις δραματικές καταστάσεις που ζούμε.

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ. [**www.esaea.gr**](http://www.esaea.gr/) και [**www.esamea.gr**](http://www.esamea.gr/) **.**